section_heading: Vojna karijera
paragraph_text: Max Leuthold rođen je 23. svibnja 1863. u Ehrenbergu. Godine 1876. pridružuje se kao kadet Kadetskom korpusu, da bi nakon toga u travnju 1880. stupio u 107. pješačku pukovniju. Od 1887. raspoređen je najprije privremeno, a od listopada i trajno, kao instruktor u streljačkoj vojnoj školi u Spandauu. U međuvremenu je, u svibnju 1870., unaprijeđen u čin poručnika. Od listopada 1889. pohađa Prusku vojnu akademiju u Berlinu, te se nakon završetka iste u srpnju 1892. vraća na službu u 107. pješačku pukovniju. U travnju 1893. promaknut je u čin satnika, te raspoređen na službu u Glavni stožer u Berlinu kao predstavnik Glavnog stožera saske vojske. Nakon toga od ožujka 1897. ponovno služi u 107. pješačkoj pukovniji u Leipzigu gdje zapovijeda satnijom. U ožujku 1899. premješten je na službu u stožer 32. pješačke divizije kojom je tada zapovijedao Max von Hausen gdje služi do veljače 1901. kada prelazi na službu u stožer 23. pješačke divizije. U travnju te iste godine promaknut je u čin bojnika, da bi par mjeseci poslije, u rujnu, ponovno bio raspoređen u Glavni stožer u Berlinu.